b'\n_START_ARTICLE_\nSveti Naum\n_START_SECTION_\n\xc5\xbdivljenje\n_START_PARAGRAPH_\nPodatki o njegovi mladosti so zelo skopi. Po hagiografiji svetega Klimenta Ohridskega, ki jo je napisal Teofilakt Ohridski, in nekaj drugih virih je bil Naum \xc4\x8dlan zgodovinske misije v Velikomoravsko leta 863, v kateri so bili sveta Ciril in Metod, Kliment Ohridski, Angelarij, Gorazd in drugi slovanski misijonarji.\n_START_SECTION_\nVelikomoravska in Spodnja Panonija\n_START_PARAGRAPH_\nNaslednjih 22 let je delal s Cirilom in Metodom in drugimi misijonarji na prevajanju Svetega pisma v staro cerkveno slovan\xc5\xa1\xc4\x8dino (staro bolgar\xc5\xa1\xc4\x8dino) in ga \xc5\xa1iril po Velikomoravski in Spodnji Panoniji. Leta 867 ali 868 je v Rimu postal duhovnik. Za potrebe misijonov na Moravskem so misijonarji sestavili glagolsko pisavo, prvo, ki je izpolnjevala specifi\xc4\x8dne potrebe slovanskega jezika. Njena naslednica cirilica se \xc5\xa1e vedno uporablja v \xc5\xa1tevilnih jezikih. Misijonarji so zapisali tudi prvi slovanski zakonik, Zakon sudni ljudem, ki se je uporabljal v Velikomoravski kne\xc5\xbeevini. Misijonarskemu delu, zlasti poskusom uvedbe slovanskega bogoslu\xc5\xbeja, je nasprotovala nem\xc5\xa1ka duhov\xc5\xa1\xc4\x8dina._NEWLINE_Do leta 885 sta umrla oba glavna pokrovitelja misijonarjev, Rastislav Moravski in knez Kocelj Panonski. Umrla sta tudi Ciril in Metod in nem\xc5\xa1ka duhov\xc5\xa1\xc4\x8dina je postajala vedno bolj sovra\xc5\xbena. Po kraj\xc5\xa1i je\xc4\x8di zaradi spora z nem\xc5\xa1ko duhov\xc5\xa1\xc4\x8dino so se Naum in nekaj misijonarjev umaknili v Bolgarijo.\n_START_SECTION_\nBolgarija\n_START_PARAGRAPH_\nLeta 886 je guverner Beograda, ki je bil takrat bolgarski, sprejel izgnane Cirilove in Metodove u\xc4\x8dence. V Bolgariji je vladal knez Boris I., ki se je leta 864 spreobrnil v kr\xc5\xa1\xc4\x8dansko vero. Po pokristjanjenju Bolgarov so vse verske obrede opravljali bizantinski duhovniki v gr\xc5\xa1kem jeziku. V strahu pred nara\xc5\xa1\xc4\x8dajo\xc4\x8dim vplivom Bizantincev je Boris kot eno od sredstev za ohranitev politi\xc4\x8dne neodvisnosti Bolgarije videl uvedbo stare cerkvene slovan\xc5\xa1\xc4\x8dine. V ta namen je ustanovil dve literarni akademiji, na katerih so teologijo pou\xc4\x8devali v doma\xc4\x8dem jeziku. Ena od njiju je bila v prestolnici Pliski, druga pa v Ohridu v pokrajini Kutmi\xc4\x8devici v sedanji jugozahodni Makedoniji. Razvoj knji\xc5\xbeevnosti v starem cerkvenem slovanskem jeziku je prepre\xc4\x8dil asimilacijo bolgarske kukture s sosednjimi kulturami in pospe\xc5\xa1il nastajanje prepoznavne bolgarske identitete. Naum, Kliment Ohridski, Angelarij in morda Gorazd (po nekaterih virih je bil Gorazd takrat \xc5\xbee mrtev) so se preselili v Plisko in v Bolgariji pre\xc5\xbeiveli naslednjih petindvajset let. Naum je bil eden od ustanoviteljev literarne \xc5\xa1ole v Pliski, v kateri je delal od leta 886 do 893. Najbolj zanesljiv primarni vir podatkov o dejavnostih v tedanji Pliski je Skazanie o pismeneh (\xd0\xa1\xd0\xba\xd0\xb0\xd0\xb7\xd0\xb0\xd0\xbd\xd0\xb8\xd0\xb5 \xd0\xbe \xd0\xbf\xd0\xb8\xd1\x81\xd0\xbc\xd0\xb5\xd0\xbd\xd0\xb5\xd1\x85, Razprava o pisavi), razprava o slovanski knji\xc5\xbeevnosti v stari cerkveni slovan\xc5\xa1\xc4\x8dini, ki je bila napisana verjetno kmalu po letu 893 in poziva k ustvarjenju enotne slovanske pisave._NEWLINE_Knez Simeon I. Bolgarski, ki je na prestol pri\xc5\xa1el leta 893, je sklical cerkveni zbor v novi prestolnici Preslav, na katerem je bil Kliment imenovan za \xc5\xa1kofa Drembice in Velike. Na Klimentovo mesto v Ohridu je imenoval Nauma, ki je do takrat deloval v Preslavu. Naum je nadaljeval Klimentovo delo v Ohridu, drugem najpomembnej\xc5\xa1em sredi\xc5\xa1\xc4\x8du slovanskega pou\xc4\x8devanja. V teh letih so v preslavski literarni \xc5\xa1oli, morda na Naumovo pobudo, glagolico preoblikovali v cirilico._NEWLINE_Naum je leta 910 na obali Ohridskega jezera ustanovil samostan, ki je kasneje dobil njegovo ime. V jem je leta 910 umrl in Kliment je spro\xc5\xbeil postopek za njegovo kanonizacijo. Naum je postal prvi bolgarski svetnik.\n_START_SECTION_\nZanimivost\n_START_PARAGRAPH_\nPo svetem Naumu se imenuje St. Naum Peak na Livingstonovem otoku v Ju\xc5\xbenih \xc5\xa1etlandskih otokih na Antarktiki.'